
[bookmark: TextBodyBegin]Europski parlament,
–	uzimajući u obzir svoje prethodne rezolucije o Sudanu,
–	uzimajući u obzir Deklaraciju iz Džede o predanosti zaštiti civila Sudana,
–	uzimajući u obzir Opću deklaraciju o ljudskim pravima,
–	uzimajući u obzir članak 144. stavak 5. i članak 132. stavak 4. Poslovnika,
A.	budući da je nasilni sukob između Sudanskih oružanih snaga (SAF) i Snaga za brzu potporu (RSF) i dalje glavni pokretač akutne nesigurnosti opskrbe hranom u Sudanu koja može ugroziti živote i pogađa 18 milijuna ljudi, od kojih se pet milijuna nalazi u situaciji neposredne prijetnje gladi;
B.	budući da je više od 7,5 milijuna ljudi prisilno raseljeno u Sudanu i šire, što je dovelo do teške patnje, posebno među ženama i djecom; budući da Sudan trenutačno bilježi najveći broj raseljenih osoba u svijetu; 
C.	budući da je u sukobu ubijeno oko 12 000 ljudi; budući da se u Darfuru i diljem zemlje povećao broj etnički motiviranih napada, posebno na zajednicu Masalit, čime se ozbiljno povećava rizik od etničkog čišćenja; budući da se sustavno koristi seksualno nasilje;
D.	budući da su se zbog sukoba drastično pogoršale nestašice osnovnih zaliha i goriva u područjima s ograničenim pristupom humanitarnoj pomoći; budući da se sukob proširio na područja proizvodnje žitarica; budući da se u toj zemlji bilježi najveća stopa pothranjenosti djece na svijetu; 
E.	budući da su napadi na humanitarne radnike i infrastrukturu doveli do toga da organizacije obustavljaju svoj rad, čime se narušava sigurnost opskrbe hranom;
F.	budući da je Europska komisija 2023. mobilizirala više od 128 milijuna EUR za svoj humanitarni odgovor u Sudanu; 
1.	oštro osuđuje aktualno nasilje među suparničkim oružanim skupinama u Sudanu, kršenja ljudskih prava i posljedičnu nesigurnost opskrbe hranom; žali zbog opetovanih napada na civile i podsjeća sve skupine na njihove obveze u skladu s međunarodnim pravom;
2.	poziva sve sukobljene strane da odmah prekinu neprijateljstva i omoguće siguran, pravodoban i neometan pristup humanitarnoj pomoći, među ostalim ispunjavanjem svojih obveza iz Džede, te da u okviru pregovora pronađu mirno rješenje sukoba; u potpunosti podržava sve regionalne i međunarodne napore u tom pogledu; poziva vanjske strane u sukobu da se suzdrže od uplitanja kojima se doprinosi tom sukobu i nestabilnosti;
3.	ističe da je potrebno osigurati pravedan pristup humanitarnoj pomoći za civile koji se suočavaju s aktualnim borbama i nestašicama hrane, vode i goriva, ograničenim komunikacijama i električnom energijom te vrlo visokim cijenama osnovnih proizvoda; 
4.	poziva EU i njegove države članice da povećaju financijska sredstva za hitne slučajeve radi pružanja humanitarnog odgovora diljem Sudana i u susjednim zemljama; ističe potrebu za posebnom potporom osobama koje su preživjele seksualno nasilje, uključujući mehanizme zaštite, skrbi, liječenja i potpore;
5.	poziva EU da sankcionira osobe odgovorne za kršenja ljudskih prava u okviru globalnog režima sankcija EU-a u području ljudskih prava; poziva Vijeće sigurnosti UN-a da sankcionira kršenja embarga na oružje koji je UN uveo za Darfur i da taj embargo proširi na cijelu zemlju; 
[bookmark: TextBodyEnd]6.	nalaže svojoj predsjednici da ovu Rezoluciju proslijedi Vijeću, sudanskim vlastima, Afričkoj uniji, glavnom tajniku Ujedinjenih naroda i Panafričkom parlamentu.

